to se finti la’o gy. John Browne .gy je cu se fanva la jelca toi

ni’o ni’o pu ca lo critu be ta lo carvi cu carvi poi’a tai cafne je cu lumci lo pezli lo pulce je cu farlu fi lo pezli fe lo tumsfe .i lo sorpeka pu klama fo lo se carvi klaji je cu klagau lo prenu lo nunpe’i je ba bo xrugau py noi’a jai fau nu lo xislu cu renro lo cilmo lo vacri

ni’o pu ca lo djedi be li so’i le nanmu ze’u sanli je cu zgana lo carvi je lo sorpeka je cu pinxe lo relclani caklyckafi .i ju’o ka’ai lo ckafi ny tsali

ni’o la .xernandos. ku noi gunka za lo nerklaji je cu barda ri’a tu’a lo birje pu klama ny je cu jungau ny lo du’u ga je lo cecla djedi cu jibni gi lo samcfi za’o mo’u nai se vimcu .i lo samcfi noi ze’e zasti fau ji’a sai lo nu do zvati lo gusta ca lo lerci nicte je cu pinxe pa la .red.xyk. ja lo relclani caklyckafi .i do pu pensi lo du’u do snura .i ku’i sy zasti .i ju ku’i la .enrikos. pu stogau lo nu lo loldi cu jinsa .i ju lo caklyckafi cu glare .i lo samcfi cu zasti .i sy rinka lo nu do xanka

ni’o ca lo nu la .xernandos. cu jungau ny la’e di’u ku ny retsku lo se du’u xo kau samcfi cu co’e

ni’o «lu la’oi RAID banli lo ka samcfi — sei la .xernandos. cu cusku — .i lo samcfi cu ci’i mei li’u»

ni’o «lu ki’u ma do cpedu fi ba’e mi .i do djuno lo du’u mi ba’o ka’e zukte lo co’e be lo samcfi li’u»

ni’o «lu pu ku do zabna tu’a lo samcfi — sei la .xernandos. cu cusku — .i no da pu zmadu — sei xy za’u re’u cusku — .i la .prados. ku ji’a na ku li’u»

ni’o «lu ue xu la .prados. .i .o’o nai ma srana la .prados. .i ko’oi la .prados. cu cikre lo samcfi li’u»

ni’o la .xernandos. pu jangalgau .i «lu la .prados. cu jai se fanmo .i py pu jirna se tunta lo re va’e pe la .cakagos. .i lo cabna zo’u po’o py pinxe lo spati tcati je cu kelci lo .ekra nurgau li’u»

ni’o «lu ue xu lo spati tcati li’u»

ni’o «lu jetnu doi lo mi pendo li’u» .i la .xernandos. za’u re’u jangalgau .i ba za bo ny klama lo briju je cu zutse noi’a manku ku ze’u sai .i ba bo ny samymri fi la .micelys.

ni’o la .micelys. cu klama ny ca lo nu ny pinxe lo caklyckafi .i my jo’u ny za zutse je smaji .i ba bo ny cpedu fi «lu .i mi nitcu lo nu do porganzu se va’u mi li’u»

ni’o la .micelys. cu catlu lo cnita .i «lu mi se pu na zukte la’e di’u — sei my cusku li’u»

ni’o «lu ti drata .i lo samcfi cu banli .i zasti fa lo ci’i mei be lo samcfi li’u»

ni’o «lu mi famgau la’e di’u — sei la .micelys. za’u re’u cusku — .i po’o mi djica lo ka lifri lo ka smaji li’u»

ni’o «lu ti’e pei la .prados. cu jai se fanmo .i py pu se betri lo nu jirna se tunta .i lo cabna zo’u po’o py ka’e pinxe lo spati tcati li’u»

ni’o «lu ue xu lo spati tcati — sei la .micelys. cu cusku li’u»

ni’o «lu uu jetnu — sei ny badri cusku li’u»

ni’o la .micelys. cu sa’irbi’o .i «lu ja’e bo ju’o sai mi ba zukte ta doi lo mi pendo — sei my fo’orma cusku — .i mi ba zukte ta mu’i tu’a la .prados. ku noi pu ku zabna tu’a lo samcfi .i mi ba zukte ta mu’i lo nu mi’o pu clugau lo briju pe la .prados. lo flixru bolci kei je lo nu la .prados. pu dasni lo kelci celxa’i ne’i lo zaircu’u nerklaji je pu catra ro ra se cau lo terpa se cau nai po’o lo banli ka gleki lo nunda’a .i mi ba zukte ta mu’i tu’a ro lo cidjrpitsa poi mi’o pu citka ke’a ku je la .kok. poi mi’o pu pinxe ke’a li’u»

.i kansa fa my ny lo ka xruti cadzu poi’a masno poi’o’a djuno lo du’u ta ba xamgu .i ca lo nu cadzu ku lo carvi cu carvi noi’a tolylau .i je lo sorpeka cu bevri lo xadni fo lo nunpe’i

fa’o